
PROOEMIUM 


Hiberno  semestri  a.  18  55/56  consiliar,  reipubl.,  Prof.  Reichert, 
quo  duce  in  Instituto  physiologico  Universitatis  litterarum  Yratis- 
laviensis  exercitationibus  microscopicis  ad  faciendas  disquisitiones 
litterarias  operam  navabam,  id  negotii  mihi  mandavit,  ut  scruta- 
tiones brevi  ante  a C.  Eckhard  commentatione  ,,Ueber  die  En- 
digungsweise  der  Geruchsnervenul)  evulgatas  repeterem,  vel 
earum  probabilitatem  vel  improbabilitatem  demonstraturus.  Me- 
thodum ab  Eckhard  traditam  secutus  haud  multo  post  mihi  per- 
suasi, sinceram  rationum  telarum  notitiam  illa  methodo  non  im- 
petrari, noininatim  adhibito  acido  chromico  naturalem  telarum  in- 
dolem commutari.  Prae  omnibus  autem  adnotare  oportet,  Illustr. 
Professorem  Reichert,  qui  disquisitiones  meas  summa  attentione 
dignabatur,  ratiocinationum  et  observationum  a praeparatis  arti- 
ficialibus desumtarum  fallaciam  increpasse  et  ut  praeparatis  re- 
centibus uterer,  me  impulisse.  Et  hac  re  et  auxilio,  quo  prae- 
ceptor maxime  Venerandus  me  adjuvit,  tandem  mihi  contigit,  ut 
de  structura  tunicae  narium  pituitariae  claram  obtinerem  notitiam. 
Primae,  quas  institui,  disquisitiones  praecipue  ad  tunicam  muco- 
sam nasi  ranini  spectabant,  passim  tantum  eadem  membrana  sa- 


*)  C.  Eckhard,  Beitrage  zur  Anatomie  und  Physiologie.  I.  Heft.  Giefsen 
1855. 

lamandrae  maculatae,  colubri  natricis,  piscis,  foetus  suilli,  homi- 
nis examini  submittebatur.  Summa  eventuum,  quos  obtinui,  prima 
hujus  operis  parte  continetur. 

Observationibus  meis  eo  usque  deductis  sed  calamo  nondum 
exceptis,  tradebatur  mihi  commentatio  ab  A.  Ecker  edita  ,,Ueber 
das  Epithelium  der  Riechschleimhaut  und  die  wahrscheinliche 
Endigung  der  Geruchsnerven  beim  Menschen  und  den  Sauge- 
thieren“l).  Ex  quo  tempore  omnem  attentionem  tunicae  narium 
mucosae,  singulatim  ovis  et  hominis,  impendi.  Eventus  his  dis- 
quisitionibus impetratos  praecipue  altera  operis  mei  pars  exponit. 

Disquisitionum  tali  modo  amplificatarum  adumbrationem,  quoad 
opus  mihi  videbatur,  calamo  excepi,  quae,  quum  primitus  brevi 
commentationi  litterariae  esset  destinata,  paulatim  eum  asseque- 
batur ambitum,  ut  ad  conscribendam  dissertationem  ea  uti  con- 
stituerem. Integrum  fere  annum  elaborandae  huic  materiae  im- 
penderam. Hiberno  tempore  a 1856/gy  ad  continuanda  studia  Be- 
rolinum  me  contuli,  ubi  Profess.  111.  Virchow  benignitate,  cui 
summas  palam  gratias  ago,  secundam  C.  Eckeri  commentationem 
de  tunica  narium  mucosa2)  et  commentationem  Max.  Schultze, 
Professoris  Halensis,  eodem  de  argumento  scriptam3),  accepi; 
denique  consiliarius  reipublicae,  111.  Prof.  Beichert,  dissertatio- 
nem Roberti  Seeberg4)  mihi  tradidit.  Quum  tanta  esset  dis- 


x)  In  den  Berichten  uber  die  Verhandlungen  der  Gesellschaft  zur  Beforde- 
rung  der  Naturwissenschaften  zu  Freiburg  i.  B.  November  1855. 

2)  In  der  Zeitschrift  fur  wissenschaftliche  Zoologie  von  v.  Siebold  und 
Koelliker.  VIII.  Band,  2.  Heft  (1856). 

3)  „Ueber  die  Endigungsweise  der  Geruchsnerven  und  die  Epithelialgebilde 
der  Nasenschleimhaut.“  Im  Monatsbericht  der  konigl.  Akademie  der  Wissen- 
schaften  zu  Berlin;  vom  Novbr.  1856. 

4)  Disquisitiones  microscopicae  de  textura  membranae  pituitariae  nasi.  Dor- 
pati  Livonorum  1856. 

quisitiomim  litterariarum  a viris  inclytis  institutarum  amplitudo, 
non  alienum  a me  judicavi,  observationes  meas  novo  examini  sub- 
mittere, ut,  quamvis  sententiam  meam  firmo  talo  inniti  confide- 
rem, nihil  erroris  me  commisisse  persuasissimum  haberem.  Narium 
humanarum  praeparata  ad  disquisitiones  necessaria  III.  Virchow 
benevole  mihi  obtulit,  cui  hac  de  causa  iterum  iterumque  obstri- 
ctum me  profiteor. 

Virorum  eruditorum  manibus  hasce  pagellas  traditurus  nihil, 
quod  omnibus  numeris  absolutum  certumque  sit,  me  exhibuisse, 
sed  litteraturam  tunicae  narium  pituitariae  supplemento  aliquo  lo- 
cupletasse arbitror,  quod  propositam  quaestionem  alia  ex  parte, 
ac  scriptores  hactenus  fecerunt,  negativa  nimirum,  dilucidet. 


INTRODUCTIO. 


Omnium  commentationum,  quas  breviter  hic  percensebo,  ea 
ratio  est,  ut  argumentari  conentur,  nervum  olfactorium  vel  me- 
diate vel  immediate  telae  elementis  super  tunicae  narium  mucosae 
faciem  libere  eminentibus,  quae  finitimis  cellulis  epithelialibus  cy- 
lindraceis,  aut  cilia  habentibus  aut  iisdem  carentibus  simillima 
esse  dicuntur,  terminari.  Quam  ad  rem  comprobandam,  partim 
nervum  olfactorium  ejusque  ramos,  quomodo  disseminentur  et 
tunicam  pituitariam  penetrent,  accuratius  examinarunt,  partim 
„ cellulas  olfactorias^  sic  dictas  demonstrare  studuerunt,  quae  a 
cellulis  cylindraceis  ciliaribus  juxta — et  interpositis  chemica  rea- 
ctione indoleque  histologica  essentialiter  discrepare  et  elementa 
nervea  aequare,  saltem  ad  eorum  similitudinem  proxime  accedere, 


aut  singulares  apparatus  pro  incitamentis  olfactoriis  cum  nervo  ol- 
factorio communicandis  constituere  dicuntur  (Bidder-Seeberg). 

Quod  ad  conjectatos  nervorum  fines  (cellulas  olfactorias)  at- 
tinet, Eckhard  in  iis  tunicae  mucosae  narium  raninarum  locis, 
ubi  nervi  olfactorii  fibrae  maxime  diffunduntur,  epithelium  cylin- 
draceum  stratiforme  longissimis  cum  ciliis  observavit,  quippe  quae 
duplo  vel  triplo  longiora  esse  dicantur,  quam  cilia  finitimi  epi- 
thelii. Cellulae  per  nychthemeron  acidi  chromici  solutione  (1 : 1000) 
tractatae  aliae  ab  aliis  possunt  segregari,  quo  facto  primum  cel- 
lulae epitheliales  longis  caudis  instructae  inveniuntur,  quibus  in 
substratam  telam  conjunctivam  inseruntur,  deinde  inter  cellulas 
epitheliales  systema  apparet  filamentorum,  cellularum  epithelialium 
filamentis  subtiliorum,  quorum  altera  extremitas  ad  liberam  tunicae 
mucosae  faciem  spectat,  altera  substrato  inseritur;  inferne,  inter 
filamenta  cellularum  epithelialium,  peculiaria  haec  filamenta  seu 
fibrillae  nucleum  habent,  qui  cellularum  epithelialium  filamentis 
acclinatur.  Utrum  fibrillae  liberae,  i.  e.  nucleis  haud  instructae, 
occurrant,  in  suspenso  relinquitur.  Penitiori  in  parte  nuclei  cum 
fibrillis  brevissimis  inveniri  dicuntur.  Denique  formationis  cujus- 
dam  clavatae  mentio  injicitur,  cujus  caput  e fibris  nucleos  con- 
tinentibus, extremitas  autem  tenuior  e fibris  tantum  simplicibus 
constare  traditur.  Utrum  vera  sint  elementa  glandulosa,  an  ad 
partes  glandulas  ambientes  pertineant,  non  dirimitur.  Nonnun- 
quam  ductum  excretorium  ostendunt. 

Ecker  inprimis  circa  tunicam  narium  mucosam  mammalium 
et  hominum  disquisitiones  instituit.  In  regione  olfactoria,  uti  in 
prima  commentatione  adnotavit,  epithelium  cylindraceum  strati- 
forme reperit,  cujus  cellulae  supremae  cilia  gestant  et  processu 
longo  filiformi  excellunt,  multas  tumescentias  nodosas,  excursio- 
nes laterales  habente,  sub  finem  in  multa  filamenta  subtilia  di- 

viso,  quae  ab  intumescentia  nodosa  proficiscuntur,  in  qua  apud 
mammalia  pigmentum  tingens  invenitur.  Inter  cellulas  epitheliales 
aliae  locatae  sunt  cellulae,  quarum  nucleus  cum  contentis  ad  cel- 
lularum epithelialium  similitudinem  proxime  accedit,  processibus 
subtilibus  superficiem,  aliis  ejusdem  generis  profunda  spectantibus, 
ut  substrato  ibidem  inserantur.  Infimo  loco,  immediate  super  sub- 
strato, cellularum  partim  rotundiuscularum  partim  processibus  in- 
structarum stratum  residet.  Inter  has  fila  terminalia  cellularum 
epithelialium  inseruntur  et  ex  parte  saltem  directum  cum  iis  com- 
mercium alere  videntur,  certe  Ecker  nonnulla  fila  radicalia  cel- 
lularum epithelialium  cilia  habentium  cum  ejusmodi  cellulis  con- 
juncta vidit.  Quid  alterum  cellularum  genus  (cum  processibus 
sursum  et  deorsum  spectantibus)  sibi  velit,  auctor  non  dirimit, 
cellulas  autem  esse  supplementarias  pro  cellulis  epithelialibus, 
suspicatur. 

In  secunda  commentatione  Ecker  apud  homines  maculam 
descripsit  singularem,  flavo-pigmentatam  in  suprema  narium  parte, 
quam  ,,  locum  luteum  “ appellat,  sed  propter  peculiarem  regionis 
olfactoriae  indolem  pro  regione  hominum  olfactoria  propria  habet. 
In  reliquis  tunicae  narium  mucosae  partibus,  excepta  infima,  quae 
limitatur  linea  inde  a libero  ossium  nasi  margine  ad  spinam  ma- 
xillae superioris  anteriorem  pergente,  cellulae  inveniuntur  cylin- 
draceae  ciliares  solitae,  processu  simplice,  nucleo  etc.  instructae, 
inter  quas  cellulae  cylindraceae  ejusdem  longitudinis,  ventricosae, 
in  fine  libero  nec  cilia  nec  strictum  limitem  habentes,  imo  saepe 
scyphi  in  modum  apertae  et  contenta  granulosa  edentes,  nucleo 
autem  perspicuo  destitutae.  Ecker  cellulas  esse  putat  supple- 
mentarias cellularum  cylindracearum.  Super  loco  luteo  cellulae 
reperiuntur,  quales  auctor  in  prima  commentatione  descripsit:  in 
longum  porrectae,  proccessu  longo,  passim  nodosas  intumescen* 

tias  offerente  praeditae,  in  fine  autem  libero  (lato)  ciliis  carentes. 
Superior  harum  cellularum  pars,  pigmenti  flavi  granulis  impleta, 
loco  luteo  colorem  suum  impertit.  Finis  processus  filiformis  in 
plura  filamenta  dividitur;  in  divisionis  loco  intumescentia  cum 
contentis  granulosis  observatur.  Divisio  dichotomica  est  et  plu- 
rifariam repetitur.  Cellulas  ultimo  loco  memoratas  Ecker  pro- 
prias cellulas  olfactorias  appellat.  His  interpositae  sunt  ,, cellulae 
supplementariae“,  quarum  in  prima  commentatione  jam  mentionem 
fecit,  cum  processu  filiformi  subtili,  et  sursum  et  deorsum  spe- 
ctante. Infimo  in  loco,  super  ipso  substrato,  cellulae  resident 
irregulares,  partim  processibus  munitae  partim  rotundiusculae, 
inter  quas  cellularum  olfactoriarum  fila  inseruntur.  — Locus  luteus 
tam  in  narium  septo  quam  in  pariete  laterali  deprehenditur,  sem- 
per  cellulis  olfactoriis  ciliorum  expertibus  obsessus  apparet. 
Nervi  olfactorii  fibras  ultra  locum  luteum  porrigi,  ipse  Ecker 
confitetur.  Apud  reliqua  mammalia  tota  regio  olfactoria  cellulis 
ciliaribus  carens  pigmentata  et  cellulis  olfactoriis  obtecta  esse 
dicitur. 

Max.  Schultze  in  commentatione  sua  cellulas  cylindraceas 
ciliares  solitas  tunicae  pituitariae  ad  regionem  olfactoriam  non 
pertinentis  a cellulis  cylindraceis  regionis  olfactoriae  distinguit. 
Hae  quidem  in  longum  porrectae  sunt,  processu  munitae  longo, 
subtili,  circa  finem  divisae,  apud  homines,  mammalia,  aves,  am- 
phibia nunquam  ciliis  praeditae ; circa  marginem  autem  regionis 
olfactoriae  in  cellulas  cylindraceas  solitas  ciliares  transire  et  gene- 
ratim  ab  his  non  essentialiter  differre  traduntur;  saepe  pigmentum 
continent.  Alia  cellularum  olfactoriarum , quas  describit,  ratio 
est:  constant  e corpore  cellulari  crassiore,  rotundiusculo  et  duo- 
bus processibus  subtilibus,  oppositam  directionem  sequentibus, 
quorum  alter  ad  liberam  tunicae  mucosae  faciem  tendit  parique 

cum  cellulis  epithelialibus  altitudine  finitur,  alter  ad  telam  con- 
junctivam decurrit,  quae  tunicae  mucosae  fundamentum  constituit; 
secundus  admodum  tenuis  est,  subtilis,  ut  plurimum  fibrarum 
nervearum  subtilium  more  varicositatibus  instructus.  Apud  ranas 
libera  cellularum  olfactoriarum  extremitas  ciliis  6 — 10  admodum 
longis  ac  teneris  obsessa  est,  quae  non  solito  more  coruscant, 
sed  tarde  ultro  citroque  vibrantur,  summum  quidem  per  horae 
quadrantem,  postquam  e naso  recenti  exemta  sunt,  humore  tan- 
tum aqueo  conservantur,  aqua  autem  protinus  destruuntur.  Ean- 
dem rationem  cellulae  olfactoriae  multorum  aliorum  amphibiorum 
nec  non  avium  offerunt.  Apud  homines  et  mammalia  ciliorum 
illorum  indicia  tantum  inveniuntur. 

Seeberg,  ut  ad  hujus  denique  observationes  animum  ad- 
vertamus, apud  omnia  mammalia  epithelium  cylindraceum  strati- 
forme  Koellikeri  sic  dictum  in  tunica  narium  mucosa  depre- 
hendit, quod  ubique  cilia  aequabiliter  longa  exhibet;  exceptionem 
modo  pars  narium  anterior  inferior,  epithelio  lamelloso  munita, 
sistit.  Extremitas  cellularum  inferior  filiformis  passim  intumescen- 
tias  habet,  nonnunquam  in  ramos  subtiles  secedit,  qui  cum  cel- 
lulis rotundiusculis,  nucleos  continentibus,  in  profundiore  loco 
commercium  celebrant.  Apud  ranam  Seeberg  fibras  etiam  ab 
Eckhard  observatas  ciliis  carentes  reperit,  quae  inter  cellulas 
epitheliales  resident  et  media  in  parte  nucleo  magno  instructae 
sunt.  Quod  ad  ceteras  pertinet  disquisitiones,  quas  Seeberg 
summa  diligentia  et  circumspectione  circa  reliquas  tunicae  mu- 
cocae  conditiones  (glandulas,  vasa,  nervos)  instituit,  longus  essem, 
si  accuratius  in  eas  inquirerem;  proinde  infra  passim  earum  men- 
tionem facere  sufficiat. 

Nervi  olfactorii  habitum  si  intuemur,  omnium  observationes 
consentire  intelligimus,  n.  olfactorii  fibras  intra  tunicam  mucosam 

longe  aliam  ostendere  indolem,  ac  fibras  nerveas  reliquas  cerebro- 
spinales et  sympathicas,  intra  tunicam  pituitariam  in  subtilissimas 
fibrillas  distribui  et  versus  externam  illius  membranae  faciem  ten- 
dere. Observationes  autem  directae  de  nexu  earum  cum  cellulis 
olfactoriis,  quae  vocantur,  nondum  institutae  sunt,  quare  modus, 
quo  terminentur,  tenebris  adhuc  obfuscatur. 


I.  DISQUISITIONIS  METHODUS. 


Quum  scrutationes  meae  non  modo  ad  laevem  tunicam  narium 
mucosam  mammalium  atque  hominum,  quippe  cujus  structura  ge- 
neralior satis  innotuerit,  sed  etiam  ad  nares  vertebratorum  inferio- 
rum spectarent,  ante  omnia  horum  structuram  anatomicam  cogno- 
scere studui,  priusquam  tunicam  narium  pituitariam  accuratiori 
examini  submitterem.  Quem  ad  finem  nasi  recentes  salamandrarum, 
colubrorum,  ranarum,  piscium  integumentis  externis  (cute  externa 
et  tunica  oris  mucosa)  caute  liberabantur,  ne  mucosa  narium  cum 
iis  cohaerens  distenderetur,  et  a finitimis  cranii  partibus  diduce- 
bantur. Quo  facto,  forfice  subtiliore  inde  a narium  apertura,  inci- 
sura per  lateralem  cavitatis  narium  parietem  ducta,  hanc  reclusi, 
deinde  cavi  lacunar  et  fundum  caute  distinui,  ut  promte  cavitatem 
inspicere  possem.  Vitro  lenticulari  tum  subtiliores  rationes  ex- 
ploravi: nervorum  decursum,  praesentiam  vel  absentiam  plicarum 
in  tunica  pituitaria,  variam  singulorum  locorum  pigmentationem  etc. 
Ut  percontarer,  qualis  sit  glandularum  tunicae  pituitariae  gene- 
ratim  ad  totum  narium  cavum  ratio,  incisuras  obliquas  et  lon- 
gitudinales per  totum  nasum,  longius  per  tempus  chromico  acido 
submissum,  ut  duresceret,  duxi,  qua  tractatione  simul  terraneae 
ossis  partes  solvebantur,  ita  ut  novacula  facile  posset  discindi. 
Ad  indurandum  nasum  solutione  acidi  chromici  in  aqua,  1 : 1000, 
usus  sum. 

Ad  induranda  praeparata  a mammalibus  desumta  eandem 
methodum  adhibui.  Pari  modo  a finitimis  partibus  diducebantur 
et  vel  cum  omnibus  partibus  duris,  palato  duro  antea  ablato  et 
tunica  mucosa  fundi  narium  per  longitudinem  discissa,  ut  solutioni 

aditus  liber  patefieret,  acido  chromico  tradebantur,  vel  mucosa, 
si  fieri  poterat,  ab  ossibus  diducebatur  solaque  solutioni  submit- 
tebatur. Debita  duritie  exorta,  particulae  exiguae  tunicae  mucosae 
variis  a locis  desumtae  inter  duo  frustula  suberea  caute  pone- 
bantur et  cum  his  stabiliebantur,  ita  tamen,  ut  neque  frictio  neque 
contusio  oriri  posset;  tum  novaculae  ope  subtiles  ducebantur  in- 
cisurae, totam  tunicae  pituitariae  crassitiem  dirimentes,  quae  ejus 
structuram  perspici  optime  patiebantur.  Mox  tamen  hanc  me- 
thodum non  sufficere  intellexi,  ut  omnium  rationum  conditionem 
naturalem  plane  cognoscerem;  acidum  enim  chromicura  compages 
organicas  adeo  mutat,  singulatim  cellulas  epitheliales,  ut  in  pe- 
riculum incurramus,  ne  gravissimis  irretiamur  erroribus,  si  e prae- 
paratis acido  chromico  submissis  de  naturali  partium  organicarum 
conditione,  omissa  omni  alia  explorandi  methodo,  concludamus. 
Proinde  non  poteram,  quin  observationes  meas,  quas  de  praepa- 
ratis acido  chromico  tractatis  collegeram , novis  disquisitionibus 
circa  recentia  praeparata  institutis  corrigerem.  Idcirco  forfice 
Cowperiana  tenuia  milii  comparavi  segmenta  plicarum  tunicae 
mucosae,  cauteque  et  vitata  omni  pressione,  subtili  vitro  subter 
microscopio  imposui.  At  hic  etiam  diligentissime  cavendum  erat, 
ne  mutante  efficacitate,  quam  fluida  adhibita  (saliva  aut  aqua 
destillata)  in  cellulas  epitheliales  exserunt,  fallaciis  irretirer. 


II.  DISQUISITIONUM  EVENTUS. 


A.  Nares  ranae  (R.  esculentae  et  temporariae). 

1.  Structura  anatomica. 

Cavum  narium  ranae  facta  sectione  horizontali  trianguli  plus 
minus  rectangularis  figuram  prae  se  fert.  Latus  ejus  longissimum 
septo  narium  efficitur  (apud  ranas  adultas  2 V2 — 3"' par.),  alterum 
ossibus  cranii  seu  posteriore  cavitatis  narium  pariete  (!*//"  par.), 

tertium  pariete  cavi  narium  laterali  (2 — 2 '/2 par.).  Angulus  an- 
terior trianguli,  septo  et  pariete  narium  laterali  formatus,  apertura 
narium  externa  hunc  locum  tenente  paulo  obtusus  redditur.  Sec- 
turae cavi  narium  transversae,  diametro  transversae  capitis  paral- 
lelae, ovi  figuram  praebent,  quod,  prout  secturae  magis  antrorsum 
aut  retrorsum  ductae  sunt,  vel  minus  vel  majus  apparet.  Sectura 
longitudinalis,  perpendicularis  et  septo  narium  parallela,  pariter 
ovum,  sed  admodum  elongatum,  repraesentat.  In  fundo  cavi  na- 
rium, scilicet  in  parte  ejus  inferiore,  proxime  post  aperturam 
narium  externam,  conchae  nasi  indicium  animadvertitur.  Elevatio 
est  plicae  crassae  tunicae  mucosae  super  fundum , cujus  media 
pars  laminam  continet  chondroideam,  nexum  continuum  cum  septo 
narium  cartilagineo  habentem.  Forma  est  trianguli,  cujus  latera 
parietibus  cavi  narium  lateralibus  parallela  decurrunt.  Longitudo 
lateris  septo  narium  obversi  circiter  l3/4'"  par.  utriusque  lateris 
alterius  circiter  I V4 par.  aequat.  Praeter  externam  anteriorem 
cavitas  narium  secundam  habet  aperturam,  faucibus  nempe  ob- 
versam, in  pariete  posteriore.  Tunicae  mucosae  narium  crassities 
maxima  est  in  septo,  ibi  enim  numerosissimae  glandulae  mucosae, 
nervi,  vasa  extant.  Multo  tenuior  membrana  in  elevatione  illa, 
quae  conchae  respondet,  et  in  pariete  laterali  externo,  tenuissima 
in  lacunari  et  reliquis  partibus  invenitur. 


2. 


Structura  microscopico-  anatomica. 


a)  Substratum  tunicae  mucosae. 


Stroma  tunicae  narium  mucosae  apud  ranam  ex  toto  tela 
conjunctiva  immatura  constat,  i.  e.  substantia  fundamentali,  statu 
recente  paulo  gelatinosa,  quae  vero,  si  distenditur,  fibrosa  appa- 
rere potest  et  e telae  conjunctivae  corpusculis  admodum  nume- 
rosis et  perspicuis  consistit,  nucleis  cellularum  epithelialium  tunicae 
narium  mucosae  simillimis,  aliquantum  granulatis  et  corpuscula 
minutissima  continentibus,  quae  nucleorum  speciem  prae  se  ferunt. 
Tela  conjunctiva  acido  chromico  tractata,  si  distenditur  aut  rum- 
pitur, indolem  commonstrat  fibrosam,  nominatim  in  rupturae  loco 

speciem  praebet,  tanquam  substantia  fibrosa  transversim  per  fibras 
rupta  sit.  Versus  cartilaginem  aut  os  tela  conjunctiva  magis  ma- 
turam imitatur,  pauciora  habet  substantiae  conjunctoriae  corpu- 
scula nuclearia  rotundiuscula,  sed  corpuscula  fusiformia,  ad  simi- 
litudinem fibrarum  non  evolutarum  spiralium  seu  nuclearium  propius 
accedentia  (Reicbert);  totum  magis  striatam  speciem  ostendit. 
Plurimum  telae  conjunctivae  striatae  super  elevatione  tunicae 
mucosae  paulo  ante  memorata  deprehenditur.  Verum  etiam  loca 
inveniuntur,  in  quibus  tela  conjunctoria  gelatinosa  cartilagini  im- 
mediate insidet  et  ab  hac  vix  discernitur;  ea  inprimis  sunt  loca, 
ubi  tunica  mucosa  tenuissima  et  glandularum  inops  est. 

Substantiam  modo  descriptam  nihil  esse  nisi  telam  conjuncti- 
vam, non  elementis  nerveis  adnumerandam,  haec  probant:  1.  in- 
doles histologica;  2.  vasa  et  nervi  per  eam  decurrentes;  3.  cellulae 
pigmentariae  numerosae;  4.  reactiones  chemicae. 

Haec  tela  conjunctoria  levi  pressione  in  vitrum  exhibita  fa- 
cile rumpitur  et  contunditur,  inprimis  si  praeparatum  magna  utitur 
tenuitate.  Cujus  ruptibilitatis  causa  partim  in  gelatinosa  telae 
conjunctivae  indole,  partim  in  magno  corpusculorum  substantiae 
conjunctoriae  numero,  quae  mole  sua  fundamentalem  substantiam 
longe  superare  videntur,  cernitur.  Apud  praeparata  acido  chro- 
mico  tractata  corpuscula  illa  cavis  suis  perquam  laxe  insident, 
factisque  segmentis  tenuioribus  facile  excidunt,  quo  fit,  ut  sub- 
stratum membranae  fenestratae  speciem  obtineat.  Promte  igitur 
intelligitur,  hanc  substantiam  facile  rumpi,  et  re  vera  saepe  acci- 
dit, ut  cellulae  epitheliales,  quae  substrato  satis  firmiter  insident, 
particulam  hujus  cum  telae  conjunctivae  corpusculis  et  lacunis, 
e quibus  haec  corpuscula  exciderunt,  levi  in  vitrum  pressione 
adhibita,  secum  auferant;  frequentissime  praeparata  recentia  hoc 
phaenomenon  mihi  obtulerunt. 

Conclusio:  Fundamentum  substrati  tunicae  mucosae  nasi  ra - 
nini  e tela  constat  conjunctiva  et  quidem  versus  liberam  faciem 
e t gelatinosa , corpusculis  telae  conjunctoriae  numerosis , rotun- 
diusculis  instructa  (Fig.  I,  c),  versus  profundas  partes  (ossa  et 

cartilagines)  e tela  conjunctiva  striata  cum  corpusculis  fusifor- 
mibus (Fig.  I,  d ).  In  hoc  substrato  conjunctorio  glandulae  muci - 
parae , nervi , vasa  posita  sunt  (Fig.  I,  g , i , A:,  l), 

b)  Glandulae. 

Apud  ranam  duo  glandularum  genera  observavi. 

1.  Primum  genus  in  secturis  transversis  praeparatorum  acido 
chromico  tractatorum,  aut  in  frustulis  tunicae  mucosae  recentis 
mediocriter  pressis  et  90  — 120  amplificatis  glandularum  muco- 
sarum acinosarum  solitarum  speciem  ostendit  (Fig.  I,  g}  g ).  Di- 
stributio earum  per  nares  maxime  inaequalis  est:  in  tunica  mucosa 
septum  narium  vestiente  stratum  fingunt  admodum  crassum  aci- 
norum arctissime  constipatorum;  minus  numerosae  in  pariete  ex- 
terno (laterali)  et  super  concha  reperiuntur,  in  reliquis  narium 
partibus  fere  rarae  appellari  possunt.  Quanquam  in  secturis 
transversis  tunicae  mucosae  induratae  numerosi  ductus  excretorii 
apparent,  tamen  nunquam  mihi  contigit,  ut  terminos  inter  singu- 
las glandulas  probe  cognoscerem,  inprimis  iis  in  locis,  quibus 
tam  numerosae  sunt,  quam  in  septo  narium;  ibi  enim  glandulae 
et  acini  adeo  constipantur,  ut  parum  spatii  supersit  pro  tela  con- 
junctiva interstitiali,  qua  singuli  acini  conjungantur.  Sectura 
igitur  transversa  per  nares  ducta,  glandulae  conglomeratum  ex- 
hibent acinorum,  qui  in  septo  narium  stratum  crassissimum  for- 
mant, versus  lacunar  autem  fundumque  celeriter  deminuuntur,  in 
tunica  haecce  loca  obducente  modo  stratum  reperitur  acinorum 
summum  ternorum  sibi  superimpositorum;  versus  parietem  late- 
ralem numero  rursus  augentur  tandemque  catervam  satis  crassam 
constituunt.  Supra  et  infra  glandularum  stratum  substratum  tu- 
nicae mucosae  conjunctorium  reperitur,  in  quo  pariter  ac  in  tela 
conjunctiva  acinos  ambiente  pigmenti  nigri  granula  numerosa 
occurrunt.  Ductus  excretorii  media  ex  caterva  acinorum  satis 
recta  directione  ad  tunicae  mucosae  superficiem  assurgunt  (Fig.  I,/*) 
Quod  equidem  observare  potui,  circiter  eandem  amplitudinem  quam 
acini  summatim,  nimirum  fere  par.  obtulerunt  et  modo  circa 

ostia  sua  paulo  ampliores  evaserunt;  ramificationes  ductuum  ex- 
cretoriorum glandulam  ingressorum  propter  acinos  arctissime  ad- 
jacentes animadvertere  nunquam  potui.  Cellulis  epithelialibus 
a recente  tunica  mucosa  ablatis,  absque  negotio  externa  glandu- 
larum ostia  vitro  lenticulari  cognoscuntur.  Quisque  acinorum 
propriam  habet  membranam  conjunctoriam,  quae  in  secturis  trans- 
versis evidenter  lineis  extremis  duplicibus  notatur,  et  intus  epi- 
thelio cylindraceo  vestitur.  Figura  ut  plurimum  rotunda  est, 
minus  ovalis.  Cellulae  glandularum  cylindraceae  multo  breviores 
sunt,  quam  cellulae  infra  describendae  superficiei  tunicae  mu- 
cosae, non,  ut  illae,  processus  ostendunt  longos,  filiformes,  sed 
basis  earum,  qua  faciei  interiori  capsulae  conjunctoriae  insident, 
paulo  tantum  tenuior  est  fine  libero;  denique  ciliis  vibratoriis 
instructae  sunt.  Semel  certe  observandi  occassio  mihi  obtigit, 
duas  vesiculas  aeriferas  in  uno  acino  a recente  tunica  mucosa 
desumto  forte  obvias  alacerrime  ciucumvolvi  et  ultro  citroque 
agitari,  id  quod  ciliis  tantum  praesentibus  fieri  potest.  Eodem 
epithelio  glandularum  ductus  excretorii  vestiuntur,  quod  circa 
ostia  eorum  in  epithelium  superficiei  tunicae  pituitariae  transit. 

Conclusio:  Mctjov  glandularum  pars  tunicae  mucosae  nasi 
ranini  e glandulis  constat  muciparis  acinosis  cum  ductu  excre- 
torio recto.  Acini  ductui  excretorio  et  haud  dubie  quoque  rami- 
ficationibus  ejus  immediate  (sine  petiolo)  insident.  Ductus  ex- 
cretorius et  acini  epithelio  cylindraceo  ciliari  vestiuntur. 

2.  Alterum  glandularum  genus  folliculos  solitarios  intestini 
aequat  (Fig.  I,  h’).  Diametrus  earum  0,02  — 0,06"'  par.  habet. 
Propria  utuntur  membrana  conjunctoria  et  ex  toto  implentur  cel- 
lulis rotundis,  vitrea  pellucididate  et  diametro  0,0022  — 0,0033'" 
par.  praeditis,'  nucleum  exhibentibus  perspicuum  et  in  liquore  satis 
limpido  suspensis.  In  strato  supremo  substrati  tunicae  mucosae, 
proxime  infra  cellularum  cylindracearum  insertionem  resident. 
Distributio  earum  per  tunicam  pituitariam  satis  aequabilis  est. 
Non  nimis  confertae  jacent,  paribus  fere  intervallis  inter  se 
distantes,  per  series  paene  dispositae.  Quodsi  tunicae  mucosae 

recentis  particulam  sine  vitro  operitivo,  sexagies  amplificatam, 
intuemur,  totum  praebet  speciem,  tanquam  pigmenti  reticulum 
sit,  cujus  laqueis  folliculi  clari  sint  impositi.  Harum  glandularum 
conditionem  naturalem  supra  descriptam  observare  difficillimum 
est.  Acidum  nempe  cliromicum  brevissimo  tempore  tantas  earum 
mutationes  profert,  ut  plurimae  oriantur  fallaciae.  Quodsi  segmenta 
transversa  tenuia  e qualibet  tunicae  mucosae  acido  chromico  in- 
duratae parte  desumuntur,  inter  cellulas  epitheliales  strato  con- 
junctorio,  ut  videtur,  insidentia  corpuscula  conica  cum  contentis 
granulosis  inveniuntur;  conorum  basis  substrato  incumbit,  apex 
liberae  superficiei  obvertitur  et  cellularum  epithelialium  altitudinem 
tenet.  Nonnunquam  vero  segmenta  obtinentur,  in  quibus  coni 
apex  perpendiculariter  dissectus  apparet,  quo  in  casu  facile  in- 
telligimus,  conum  antea,  ut  videbatur,  super  tunicae  mucosae 
substrato  sedentem  magis  magisque  dilatatum  in  ejus  stratum 
superius  telae  conjunctivae  immaturae  porrigi  tandemque  utricu- 
lum amplum  exhibere  (Fig.  I,  h ).  Interdum  isti  utriculi  situm  satis 
obliquum  in  tunica  mucosa  tenere  videntur.  Ex  toto  corpusculis 
granulatis  rotundiusculis,  cellularum  similibus  impleti  sunt.  Raro 
in  secturis  transversis  folliculi  clausi,  plane  subter  facie  sub- 
strati sedentes,  plus  minus  rotundi,  membrana  propria,  lineis 
extremis  duplicibus  notata,  instructi  et  corporibus  granulatis 
rotundiusculis,  cellularum  similibus,  impleti  reperiuntur  (Fig.  I,  h'). 
Quandoque  folliculorum  contenta  segmentis  distentis  exciderunt, 
quo  facto  capsula  tantum  vacua  rnicroscopio  conspicitur.  Quas 
glandulas  clausas  rotundas  initio  pro  tertio  glandularum  genere 
tunicae  narium  raninarum  mucosae  habui,  postea  autem  mihi  con- 
tigit, ut  earum  identitatem  cum  corporibus  clavatis  probarem. 
Praeparatorum  recentium  glandulas  hac  ratione  exploravi:  e na- 
ribus ranae  recens  interfectae  particulam  tunicae  mucosae  caute 
diduxi  et  in  plicam  ita  redegi,  ut  epithelium  extrorsum  spectaret 
et  super  plica  conspiceretur.  Neque  pressione  neque  fluido  ad- 
hibitis, praeparatum  rnicroscopio  submisi  et  120  amplificatum 
observavi.  In  plica  ductus  excretorios,  qui  videbantur,  conicos 

glandularum  paribus  intervallis  inter  epithelium  super  terminos 
substrati  ad  epithelii  altitudinem  eminentes  conspexi.  Epithelium 
quasi  inter  lias  eminentias  conicas  intrudi  videbatur,  ut  in  sub- 
strati superficiem  insereretur.  Tunicae  mucosae  superficies  speciem 
supra  descriptam  offerebat:  in  profundioribus  pigmentum  stella- 
tum, aequabiliter  diffusum,  per  intervalla  regularia  angusta  inter- 
ceptum locis  rotundiusculis  claris,  quorum  in  centro  macula  ap- 
parebat obscurior,  nimirum  coni  apex.  Si  aquae  pauxillum  prae- 
parato affundebam  et  vitri  ope  levem  pressionem  exserebam, 
glandularum  clavatarum  fines  subito  rumpi  videbantur  totaque 
effluebant  contenta,  quae  liquorem  satis  clarum  cellulasque  vitri 
more  diaplianas  nucleisque  perspicuis  instructas  exhibebant;  non- 
nunquam  cellulae  istae  contentum  habebant  subcinereum,  nucleus 
tamen  semper  cognoscebatur.  Ut  cellulas  hasce  qua  tales  animad- 
verterem, trecenties  eas  amplificare  me  oportebat.  Quodsi  eodem 
modo,  quo  supra  dixi,  tunicam  mucosam  nasi  ranini,  per  24  horas 
solutione  admodum  diluta  acidi  chromici  imbutam,  in  plicam  redi- 
gebam, eosdem  obtinebam  eventus,  contenta  tamen  glandularum 
non  amplius  exprimi  poterant,  sed  adaucta  pressione  totae  glan- 
dulae e substrato  expellebantur,  quippe  quae  facillime  inter  cel- 
lulas cylindraceas  procedant , haud  majorem  earum  numerum  a 
substrato  divellentes.  Causa,  quod  contenta  glandularum  alioquin 
tara  liquida  non  exibant,  haud  dubie  in  fluidi  coagulatione  per 
acidum  chronicum  inducta  cernebatur,  qua  simul  efficiebatur,  ut 
cellulae  firmius  inter  se  conglutinarentur  totumque  specie  granu- 
lata  imbueretur.  Raro  utriculos  clavatos  plane  isolatos  conspexi, 
sin  hoc  contigit,  lineam  extremam  duplicem,  a glandularum  mem- 
brana profectam,  nec  non  contentum  per  membranam  conspicuum, 
e corporibus  granulosis  rotundis,  maxime  confertis  compositum, 
offerebant.  Ut  plurimum  majores  cellularum  epithelialium  quan- 
titates circa  clavum  adhaerebant,  nucleis  suis  corpus  ejus  operie- 
bant eamque  speciem  praebebant,  quam  Eckhard  in  tabula  com- 
mentationi adjecta  (Fig.  8)  depinxit. 

Aliquando  in  plica  tunicae  mucosae  tenuissimae  ranae  recens 


interfectae  animadverti,  formam  glandularum  clavatam , hucusque 
in  omnibus  praeparatis  repei^tam,  arte  esse  productam,  nam  infra 
substratum  evidentissime  folliculos  rotundos  clausos , cellulis  ro- 
tundis impletos  vidi,  qui , pressione  blandissima  in  vitrum  leviter 
impositum  adhibita,  protinus  stratum  telae  conjunctivae  tenue 
super  eos  pergens  substrati  perrumpebant  formamque  clavatam, 
induebant . Continuata  pressione  quoque  eorum  contenta  evacua- 
bantur. 

c)  Epithelium. 


Nulla  organismi  animalis  pars  post  mortem  tam  promptae  al- 
terationi  submittitur,  quam  epithelium  cylindraceum  narium  et 
viarum  respiratoriarum,  id  quod  per  structurae  teneritatem  facile 
explicatur. 

Cellulae  epitheliales  cylindraceae  tunicae  mucosae  narium  ra- 
ninarum  generatim  quidem  figuram  cylindricam  habent,  versus  in- 
sertionem vero  paulatim  in  conos  excurrunt.  In  naribus  inulto 
longiores  sunt,  quam  cellulae  cylindraceae  aliarum  corporis  par- 
tium, in  quibus  inveniuntur.  Ut  discedamus  ab  inferiori  extre- 
mitate sensim  sensimque  attenuata,  sectura  cellularum  transversa 
non  orbicularis,  aut  compressionis  lateralis  causa  polyedrica,  sed 
elliptica  est.  Quodsi  enim  cellulae  aliquot  epitheliales  ab  uno  eo- 
demque  loco  nasi  recentis  microscopio  submittuntur,  cellulae  latae 
et  angustae  proxime  invicem  appositae  observantur,  quae  cellulae 
laxae  si  vitri  operitivi  ope  circa  axin  suum  longitudinalem  vol- 
vuntur, modo  latum  modo  angustum  latus  ostendunt.  Membrana 
cellularum  vitrea  est  pelluciditate,  tenerrima,  paulo  elastica,  fa- 
cile rumpitur.  Cellulae  satis  turgescere  possunt.  Contenta  me- 
diocriter spissa  vel  aliquanto  gelatinosa  esse  videntur.  In  media 
fere  cellula  statu  normali  nucleus  positus  est,  obscurus,  granu- 
latus,  ut  plurimum  maxime  conspicuus,  uno  vel  pluribus  corpus- 
culis nuclearibus  plerumque  instructus.  Forma  nuclei  ovalis  est, 
diametrus  longitudinalis  cum  cellulae  diametro  longitudinali  con- 
gruit, diametrus  transversa  lumen  cellulae  explet.  Quum  cel- 

lulae  majorem  habeant  latitudinem  quam  crassitiem,  nucleus  am- 
plitudinem earum  exacte  adimplere  videtur,  si  a latiore  latere 
spectantur:  sin  in  latus  angustius  vertuntur,  eo  loco,  quo  nucleus 
residet,  inflatae  apparent.  Nucleus  non  firmiter  loco  insidet,  quem 
alias  occupare  solet,  sed  variis,  qui  in  cellulam  exseruntur,  effe- 
ctibus sursum  atque  deorsum  dimoveri  potest. 

Mutationes,  quibus  cellulae  epitheliales  submittuntur,  quod 
attinet,  primum  facile  arescere  possunt,  quoniam  aeri  atmosphae- 
rico  obnoxiae  et  fabrica  tenerrima  praeditae  sunt;  tum  intense 
corrugantur,  speciem  distortam  et  mutilatam  induunt.  Aliam  mu- 
tationem aqua  cum  cellulis  communicat,  brevi  tempore  enim  in 
ea  turgescunt,  rumpi  et  contenta  edere  possunt,  ita  ut  naturalis 
earum  figura  intereat.  Multo  magis  cellulae  in  saliva  turgescunt 
praetereaque  tam  pellucidae  fiunt,  ut  difficulter  examinari  queant. 
Intense  ac  celerrime  cellulae  acido  chromico  afficiuntur,  quod, 
quo  diutius  in  eas  agit,  eo  plus  aquae  iis  adimit,  quo  fit,  ut 
magis  magisque  corrugentur  summasque  formae  mutationes  patian- 
tur, nominatim  nucleus  nunc  sursum  nunc  deorsum  dimoveatur. 
Jam  post  nychthemeron  cellulae  adeo  mutatae  apparent,  ut  multo 
magis  angustae  et  rugosae,  longitudine  autem,  ut  videtur,  auctae 
sint;  nuclei  plane  sunt  dislocati. 

Quae  quum  ita  se  habeant,  difficillime  errores  vitantur,  imo 
ne  accuratissima  quidem  agendi  ratio  a fallaciis  nos  tuetur.  Ap- 
tissimum est,  praeparatis  quam  recentissimis  uti  eaque  humore 
aqueo  humectare. 

Cellulae  epitheliales  cylindraceae  statu  normali  maxime  con- 
fertae jacent,  inprimis  partes  earum  superiores;  recentes  contactu 
solo  intime  cohaerent  eamque  ob  causam  difficulter  segregantur; 
ut  plurimum  toti  tantum  cellularum  fasciculi  a substrato  divellun- 
tur, quin  adeo  cellulae  isolatae,  quae  videntur,  diligentiore  in- 
tuitu plerumque  duabus  aut  tribus,  tenaciter  invicem  sibi  insi- 
dentibus, compositae  apparent.  Cellulae  acido  chromico  submissae 
propter  corrugationem  facile  dilabuntur,  quemadmodum  fibrae 
musculares  laeves  acido  nitrico  subactae.  In  praeparatis  paucas 

modo  per  horas  acidi  chromici  solutioni  (1  : 1000)  submissis  cel- 
lulae jam  parum  inter  se  cohaerentes  reperiuntur  multoque  faci- 
lius fasciculi  perexigui  singulaeque  cellulae  isolatae  obtinentur. 

Si  cellularum  epithelialium  recentium  formas  examinamus,  sive 
in  tunicae  mucosae  plica  positae  sive  faseiculatim  a substrato  di- 
vulsae et  isolatae  sunt,  formam  fundamentalem  invenimus  conum 
longum  angustum,  cujus  basis  superficiei  obvertitur,  apex  autem 
longus,  paene  filiformis,  substrato  inseritur;  in  inedia  circiter 
parte  nucleus  sedet,  et  si  cellula  a latere  spectatur,  eo  in  loco, 
quo  nucleus  positus  est,  inflata  apparet.  Itaque  jam  eo,  quod 
altera  cellularum  pars  a latiore  altera  ab  angustiore  latere  spe- 
ctatur, duae  earum  formae  oriuntur.1)  Si  nucleus  sursum  versus 
latum  cellularum  finem  adigitur,  longe  alia  species  iis,  quam  modo 
descriptis,  impertitur;  item  si  nucleus  deorsum  fertur.  Cellulae 
ab  Eckhard  fig.  4 depictae  et  litt.  b notatae  ejusmodi  sunt,  qua- 
rum nucleus  sursum  evectus  est;  a latere  spectantur  latiore;  pro- 
xime post  nucleum  in  processum  longum  filiformem  exeunt.  Nu- 
cleus vero  cellularum  litt.  c signatarum  paulo  deorsum  adactus 
est;  praeterea  ab  angustiore  latere  spectantur,  quare  superior 
quoque  earum  extremitas  perquam  tenuis  apparet.  Easdem  cel- 
lulas fig.  9 et  10  exhibent,  attamen  partes  earum  superiores  stricte 
appositae  sunt. 

Rarissime  cellulae  plane  isolatae  et  solitariae  obtinentur;  ut 
plurimum  binae,  ternae  vel  complures  parte  sua  latiore  firmiter 
inter  se  cohaerent,  processus  tantum  tenuiores  raro  conglutinati 
sunt.  Quodsi  talis  fasciculus  eum  in  modum  microscopio  submitti- 
tur, ut  pars  latior  oculo  offeratur,  unam  conspici  cellulam,  sed 
pluribus  processibus  parvis  instructam,  opinaberis.  Si  variarum 
cellularum  nuclei  alter  alterum  plane  operiunt,  unus  modo  nucleus 
perspicuus  cernitur;  sin  ex  parte  sese  operiunt,  nuclei  quoque  sin- 

*)  Max.  Schultze  icones  exhibet  cellularum  juxtapositarum  partim  a lato 
partim  ab  angusto  latere  spectatarum;  notatu  dignum  praeterea  est,  eundem 
auctorem  has  tantum  ciliis  instructas  vidisse,  quamquam  in  illis  evidentissime 
et  semper  conspiciuntur. 

guli  sed  perlongi  apparent;  si  denique  nuclei  nullatenus  sese  te- 
gunt, cellulam  cum  nucleis  altero  super  alterum  stratis  te  con- 
spicere existimas.  Quando  ejusmodi  cellulae  ope  vitri  operitivi 
circa  axin  suum  longitudinalem  volvuntur  et  microscopio  acriter 
adspiciuntur,  semper  nobis  persuademus,  cellulas  plurifariam  cau- 
datas, quae  videntur,  e cellulis  singulis  compluribus  esse  com- 
positas, quarum  quaeque  modo  unum  habeat  processum  filifor- 
mem. Eadem  ratio  est  processuum,  qui  in  plura  filamenta  sub- 
tilia divisi  esse  videntur.  Hac  re  facile  explicatur,  cur  processus 
ut  plurimum  dichotomice  findantur  et  cur  in  divisionis  loco  in- 
flationem paulo  nodosam  ostendant.  Haud  raro  cellulae  obser- 
vantur, quarum  partes  superiores  eodem  modo  plurifariam  divisae 
sunt,  quam  fines  caudales,  centrum  vero  ex  parte  una  cum  nu- 
cleo permagno  et  lato  consistere  videtur.  Hic  etiam  ultro  citro- 
que eas  agitando  nobis  persuademus,  plures  esse  cellulas,  quae, 
in  fine  superiore  et  caudali  segregatae,  in  centro  firmiter  cohae- 
reant. Saepenumero  singulae  deprehenduntur  cellulae,  quarum 
finis  caudalis  nucleos  aut  cellulas  gestat  (qualem  iconem,  sed 
nimis  idealem,  Eckhard  fig.  6 exhibuit).  Pressione  levi  in  vi- 
trum adhibita,  semper  ambae  partes  citra  ullam  rupturam  loco 
suo  moventur,  id  quod  nos  edocet,  eas  fortuito  tantum  apposi- 
tas esse.  Raro  sellulae  occurrunt,  quae  per  finem  caudalem  cum 
corpore  rotundiusculo  vere  cohaerent.  Plerumque  hoc  in  casu 
plures  cellulae  sunt,  corpus  adhaerens  nunquam  plane  rotundum 
est,  laciniam  potius  membranae  imitatur  et  unum  aut  plura  cor- 
pora rotundiuscula  vel  unum  aut  plura  foramina  (cavitates,  e qui- 
bus corpora  exciderunt)  continet.  Equidem  semper  mihi  persuasi, 
appendices  illas  nihil  aliud  esse,  nisi  particulas  a substrato  di- 
vulsas cum  telae  conjunctivae  corpusculis.  Frequentissime  tales 
appendices  in  cellulis  observantur  a substrato  recente  ablatis,  quo- 
niam substratum  recens  propter  molliorem  vel  gelatinosam  indo- 
lem facilius  rumpitur,  quam  quod  acido  chromico  submissum  est. 

Quaeque  cellula  epithelialis  in  naso  ranino  ciliis  iisque  per- 
longis munita  est.  Discrimina  a Schultze  proposita  ne  diligen- 

tissimo  quidem  examine  detexi.  Cellulas  observavi  recentissimas, 
alacriter  adhuc  vibrantes,  at  non  solum  Schultzii  ,, cellulas  ol- 
factorias“,  verum  quoque  omnes  cellulas  cylindraceas,  quae  for- 
mam cellularum  epithelialium  ciliis,  ut  dicit,  carentium  in  regione 
olfactoria  habebant,  ciliis  semper  instructas  reperi.  Neque  diffe- 
rentiam essentialem  inter  cilia  utriusque  cellularum  generis,  quod 
Schultze  discernit,  animadverti,  quoniam  cellulae  sunt  eaedem, 
nunc  a latere  angustiore  nunc  a latiore  spectatae;  proinde  modo 
fasciculum  ciliarem  angustum  subtiliori  cellulae  fini  impositum, 
modo  extremitatem  cellulae  latiorem  tota  ciliorum  serie  munitam 
videmus. 

Nusquam  etiam  intumescentias  nodosas  veras  processuum 
cellularium  subtilium  animadverti.  Id  quod  conspexi,  nodi  tantum 
esse  videbantur,  torsione  processus  taeniodis  circa  axin  suum 
longitudinalem,  aut  depressione  nuclei  cellularis  usque  ad  processus 
finem  exorti. 

Si  ad  morphologicas  cellularum  epithelialium  rationes  animum 
advertimus,  ante  omnia  adnotare  oportet,  in  naribus  epithelium 
cylindraceum  stratiforme  non  occurrere.  Quod  epithelium  cylin- 
draceum  stratiforme  habebatur,  aut  arte  productum  est,  aut  fallacia 
nititur  optica.  Quod  secundum  momentum  attinet,  jam  Reichert 
adnotavit,  in  membranae  plica  epithelio  obducta  nucleos  cellularum 
evidentius  expressos  a variis  planitiebus  ad  unam  referri  eoque 
modo  sententiam  nobis  posse  obtrudi,  complura  adesse  epithelii 
cylindracei  strata.  Qui  attentionem  huic  rei  impendit,  facile  sibi 
persuadet,  cellulas  plicae  cylindricas  aequali  longitudine  uti.  Ne- 
que omittendum  illud  est,  nucleos  intra  cellulas  facillime  sursum 
atque  deorsum  dimoveri  itaque  epithelii  stratiformis  effigiem  osten- 
dere, id  quod  recentibus  etiam  in  praeparatis  locum  habet.  Nihilo- 
secius  epithelii  recentis  habitum  praecipue  in  subtilioribus  tunicae 
mucosae  plicis  examinavi  semperque  cellulas  cylindricas  aequa 
longitudine  utentes  observavi,  quae  omnes  substrato  per  fines 
suos  caudales  aequabiliter  inserebantur.  Si  pressione  fortiore  in 
vitrum  adhibita  partem  cellularum  epithelialium  cum  substrati 

frustulo  ab  insertionis  loco  divellebam,  locationem  et  juxtaposi- 
tionem  cellularum  a libera  inde  superficie  usque  ad  infimum  finem 
perfectissime  inspicere  poteram;  cellularum  rotundiuscularum  strati- 
formium  inter  caudas  longarum  cellularum  nihil  observari.  Faci- 
lius quam  in  recentibus  praeparatis  strata  simplicia  epithelii 
cylindracei  in  fasciculis  cellularibus  a tunica  mucosa  divulsis,  qui 
modo  breve  tempus  (circiter  per  nychthemeron)  acido  chromico 
valde  diluto  submissi  sunt,  animadvertuntur.  Cellulae  nempe 
promptius  dilabuntur  et  singulae  totam  per  longitudinem  perspici 
possunt;  fines  tantum  earum  infimi  firmius  saepe  cohaerent,  quo- 
niam telae  conjunctivae  particulis  a substrato  revulsis  conjunguntur. 
Similia  observantur  in  segmentis  transversis  tenuissimis  praepara- 
torum acido  chromico  diutius  submissorum  et  intense  induratorum, 
non  nimis  autem  vetustorum.  In  secturis  transversis  tunicarum 
mucosarum,  quae  diuturna  acidi  chromici  efficacitate  valde  in- 
duruerunt, cellulae  epitheliales  valde  corrugatae  et  fragiles  ap- 
parere solent,  passim  epithelium,  exceptis  partibus  inferioribus, 
quae  substrato  firmiter  insident,  plane  ablatum  reperitur.  Quae 
partes  inferiores  remanentes  e residuis  caudarum  filiformium  cel- 
lularum et  numerosis  nucleis  cellularibus  constant,  qui  in  infimas 
caudarum  partes  demissi  sunt  et  cum  iisdem  substrato  adhaerent; 
proinde  cellularum  rotundiuscularum  inter  insertiones  caudarum 
cellularium  positarum  speciem  offerunt.  Non  raro  inter  has  cel- 
lulas rotundiusculas  aliquanto  longiores,  magis  conicae,  inveniuntur; 
plerumque  cellulae  sunt  cylindricae  vibratoriae,  acidi  chromici  vi 
corrugatae  et  abbreviatae. 

Dispiciamus  denique,  qualis  ratio  inter  cellulas  epitheliales 
cylindraceas  et  substratum  intercedat.  Ad  quam  explorandam 
nasos  raninos  acidi  chromici  solutione  (1:  1000)  induratos  de- 
sumsi,  qui,  inter  duas  laminas  subereas  positi,  novacula  commode 
poterant  percidi.  Ossa  nasi  hunc  ad  finem  emollita  esse  oportebat, 
quod  si  acido  chromico  non  satis  effectum  erat,  praeparata  per 
nychthemeron  in  aqua  acido  muriatico  temperata  posui,  quo  facto 
ossa  partibus  calcareis  plane  liberabantur,  minime  vero  inutilia 

reddebantur.  In  secturis  tenuibus  bonis,  quas  transversim  per 
nares  tali  modo  praeparatas  duxi,  telae  conjunctivae  substratum 
ab  epithelio  stricte  segregatum  inveni.  Linea  subtilis  recta  telam 
limitat  conjunctoriam,  cujus  margo  exterior  nucleis  instructus  non 
est,  sed  stratum  tenue,  structurae  expers,  hyalinum,  paulo  gela- 
tinosum fingit.  Super  secturis  hoc  stratum  limbum  exhibet  sub- 
tilem, angustum,  qui  ubique  eadem  utitur  latitudine,  et  modo 
versus  epithelia,  non  versus  substratum  linea  extrema  recta  acuta 
terminatur;  in  telam  conjunctivam  limbus  continuo  transire  videtur. 
In  hoc  telae  conjunctoriae  stratum,  pro  „basement  membrane“ 
quasi  habendum,  omnes  cellularum  cylindracearum  caudae  inse- 
runtur, non  autem  'permeant , nam  fibras  illud  pertexentes  nun- 
quam observavi,  quae  ad  profundiora  telae  conjunctivae  strata 
perrexerint.  Ut  plurimum  limbus  strati  conjunctorii  omnino  laevis 
et  stricte  circumscriptus  est,  si  epithelium  est  divulsum,  saepe 
vero  fibrillae  animadvertuntur  numerosae,  super  limbum  eminentes, 
quae  particulas  residuas  caudarum  abruptarum  cellularum  cylin- 
dracearum sistunt. 

Conclusio:  Cellulae  cylindraceae  tunicae  pituitariae  nasi  ra- 
nini  gener atim  quidem  figuram  cylindricam , versus  insertionem 
autem  in  conum  excurrentem , prae  se  ferunt . Sectura  earum 
transversa  ellipsin  constituit;  proinde  jam  cellulae  normales , 
haud  mutatae , variam  praebent  speciem , prout  vel  ab  hoc  vel  ab 
illo  latere  spectantur. 

Omnes  cellulae  cylindraceae  ciliis  sunt  munitae.  — Non  ex - 
stant  cellulae  cylindraceae  plurifariam  caudatae. 

Processus  filiformes  seu  caudae  veris  intumescentiis  nodosis 
carent ; ubi  tale  quid  observatur , de  artis  productis  agitur. 

In  tunica  narium  mucosa  epithelium  cylindraceum  strati - 
forme  non  occurrit , sed  simplex  modo  stratum  cellularum  cylin- 
dricarum , quae  fine  caudali  in  tunicae  mucosae  substratum  in- 
seruntur , fine  latiore  ciliis  munito  autem  liberam  tunicae  pitui- 
tariae faciem  tenent. 

Structuram  nasi  ranini  structurae  generatim  respondentem 

nares  exhibent  salaraandrae  maculatae  et  colubri  natricis;  modo 
forma  nasi  salamandrae  multo  planior,  latior,  brevior  est,  quam 
ranae;  natricis  ab  anteriore  versus  posteriorem  partem  magis  cy- 
lindrica. Glandularum  quoque  et  cellularum  epithelialium  habitus 
simillimus  est,  dictae  tamen  cellulae  multo  breviores  quam  ranae 
apparent,  nominatim  processus  filiformes  longi  deficiunt. 

B.  Nares  mammalium  atque  hominum. 

Quod  ad  mammalia,  partim  nares  recentes  ovis  et  vituli,  partim 
acidi  chromici  solutione  (1  : 1000)  induratae  examinabantur;  ne- 
que minus  nares  foetus  suilli.  Praeparata  ab  hominibus  desumta 
partim  e naribus  infantium  neonatorum , paulo  post  partum  vel 
elapsis  aliquot  diebus  mortuorum,  partim  hominum  adultorum  con- 
stabant. Ut  plurimum  nares  viginti  quatuor  horas  post  mortem 
demum  mihi  tradebantur.  Magnam  praeparatorum  humanorum 
partem  111.  Virchow  liberalitati  debeo. 

Rudior  structura  nasi  hominum  et  mammalium  adeo  nota  est, 
ut  fusius  eam  exponere  supervacuum  videatur.  Origo  etiam  atque 
decursus  vasorum  nervorumque  majorum  satis  innotuerunt. 

1.  Fabrica  anatomica* 

Crassities  tunicae  pituitariae  pro  variis  narium  partibus  ad- 
modum variat;  major  crassities  uberiore  vasorum  et  glandularum 
opulentia  efficitur.  Crassissima  tunica  in  media  septi  parte  et 
super  conchis  apparet,  quoniam  ibi  plurimis  vasis  abundat;  haud 
minus  crassa,  minus  tamen  vasculosa,  in  narium  fundo  et  circa 
choanas,  ubi  glandulae  mucosae  numerosissimae  sunt,  invenitur. 

In  naribus  recentissimis  animalium  modo  interfectorum  colorem 
maxime  diversum  variorum  locorum  observavi,  id  quod  praecipue 
in  naribus  ovillis  et  vitulinis  animadverti,  quas  adhuc  calidas  cultro 
submittere  potui.  Partes  postremae  et  superiores,  versus  ethmoi- 
deum  os  sitae,  colorem  pallidum,  paulo  flavescentem  obtulerunt 
(colorem  intense  flavum  loci  hujus  lutei,  quem  Ecker  apud  ho- 

minem  appellavit  et  quem  ipse  et  Max.  Schultze  descripserunt, 
nunquam  inveni,  minimum  apud  homines).  Eodem  colore  concha 
posterior  media  excellebat.  Lacunar  et  fundus  cavi  narium,  nec 
non  plagae  angustae  parietum  lateralium  atque  septi  itidem  palle- 
bant, minus  autem  quam  regio  illa  postrema,  abs  qua  colore  le- 
viter rubello  discrepabant.  Septi  narium  regio  parti  posteriori 
pallidae  nasi  contermina  perinde  ac  parietum  lateralium  laete  ru- 
bebat propter  injectionem  vasorum  tenuium,  quae  evidenter  ibi 
conspiciebantur.  In  hac  tunicae  pituitariae  parte  etiam  decursus 
ramorum  n.  olfactorii  per  membranam  pellucentium  manifestissime 
cognoscebatur.  Magis  antrorsum  tunica  mucosa  paulatim  colorem 
roseum  saturiorem  induebat,  imo  tandem  laete  rubicundum  aut 
coerulescentem  imitabatur.  Vasa  ibidem  oculo  inermi  non  amplius 
discernebantur,  membrana  aequabiliter  tincta  apparebat.  In  parte 
magis  antica  color  pallidior  cernebatur,  in  parte  plurimum  antica 
pallidissimus.  Aliquo  in  casu  opportunitas  mihi  obtigit,  oculo 
inermi  hanc  (epithelio  stratiformi  obtectam)  narium  regionem  no- 
vissime dictam  linea  maxime  distincta  a reliqua  tunicae  mucosae 
parte  discretam  observandi. 

Quod  ad  flavidam  regionis  narium  postremae  colorationem 
attinet,  non  peculiarem  ei  esse,  sed  per  totam  tunicam  mucosam 
extendi,  mihi  persuasi.  Efficitur  nempe  contentis  subtiliter  gra- 
nulatis  cellularum  cylindricarum  vibrantium,  in  locis  autem  roseo 
et  rubro  colore  tinctis  minus  eminet,  quia  intensa  coloratio  mem- 
branae subjectae  levem  cellularum  colorem  absorbet.  Quoties 
recentem  narium  tunicam  mucosam  ovis  aut  vituli  eo  modo  in- 
tuebar, ut  ante  oculos  horizontalis  posita  luci  obverteretur,  totum 
epithelii  stratum  flavido  colore  tinctum  apparebat,  fere  instar  in- 
dumenti cerei  flavescentis  pellucidi  tunicam  subjectam  coloratam 
et  non  coloratam  operiebat;  epithelio  ubique  deraso,  omnes 
partes  nitore  flavido  privabantur.  Adhibito  microscopio,  discri- 
men essentiale  inter  contenta  cellularum  ad  loca  pallida  et 
tincta  pertinentium  detegere  non  potui.  Nunquam  etiam  mihi  con- 
tigit, ut  in  quibuslibet  cellulis  narium  cylindricis,  tam  in  latis 

quam  angustis  earum  partibus,  ,, pigmentum “ proprium  animad- 
verterem. 

In  praeparatis  e naribus  humanis  supremas  narium  partes 
etiam  pallidas,  leviter  flavescentes  (nunquam  intense  flavas),  me- 
dias partes  roseas  aut  laete  rubicundas  deprehendi.  Colorationem 
intense  flavam  loci  lutei  nunquam  observavi,  nares  enim  tam  re- 
centes, quam  Ecker,  obtinere  non  potui. 


2.  Structura  microscopico-  anatomica, 

a)  Tunicae  mucosae  substratum. 

In  secturis  transversis  tunicarum  mucosarum,  quae  aliquamdiu 
(dies  8 — 14)  acidi  chromici  solutioni  (*/5 — */10  %)  submissae  erant, 
duas  telae  conjunctoriae  formas  observavi:  maturam  et  immaturam. 
Matura,  fibrosa,  ut  videtur,  saepe  cirrhodes  majorem  substrati 
partem  ossi  obversam  occupat;  omnes  circumcludit  formationes 
tunicae  mucosae  peculiares  et  ad  eam  pertinentes,  ut  glandulas, 
vasa,  nervos  (Fig.  II,  e).  Tela  conjunctiva  immatura,  gelatinosa, 
granulata,  corpusculis  telae  conjunctoriae  rotundis  et  ovalibus 
numerosis  instructa  stratum  externum,  tunicae  mucosae  superficiei 
liberae  obversum,  crassitie  exigua  praeditum  fingit,  quod  non 
plane  ad  glandulas  muciparas  descendit,  sed  jam  prius  in  telam 
conjunctivam  maturam  paulatim  transit  (Fig.  II,  d).  Telae  con- 
junctoriae corpuscula  non  eam  praebent  magnitudinem  atque  nu- 
merum, quam  apud  ranam,  ita  ut,  corpusculis  e cavitatibus  suis 
elapsis,  in  segmentis  tenuibus  non  species  grandi-laquearis,  quam 
in  secturis  transveris  tunicae  mucosae  nasi  ranini,  observetur. 
Hic  tamen  pariter  atque  illic  tela  conjunctoria  in  superficie  sua 
epithelio  obversa  in  membranam  tenuissimam,  structurae  expertem, 
hyalinam  immediate  transit;  hanc  in  membranam  (basement  mem- 
brane)  cellularum  epithelialium  cylindracearum  fines  inseruntur. 
Nonnisi  hanc  membranam  prosperrime  peractis  tunicae  narium 
mucosae,  per  10 — 14  dies  acidi  chromici  solutioni  (1  : 1000)  sub- 
missae secturis  tanquam  limbum  angustum,  hyalinum  inter  epitlie- 

liuin  et  substratum  inveni,  ab  illo  nempe  linea  maxime  distincta, 
ab  hoc  non  stricto  limite  discretum,  sed  in  ipsum  substratum  imme- 
diate transeuntem  (Fig.  II,  c ). 

Apud  ovem  eo  in  loco,  ubi  tota  mucosa  crassitiem  0,96 
par.  habebat,  telae  conjunctivae  immaturae  stratum  circiter  0,66'" 
par.  telae  maturae  0,80"'  par.  aequabat,  si  nempe  glandularum 
stratum  0,60"'  par.  crassum  ultimo  telae  conjunctoriae  strato  ad- 
numerabatur.  Telae  conjunctivae  corpuscula  in  strato  telae  con- 
junctoriae immaturae  diametrum  0,0033'"  par.  exhibent. 

b)  Glandulae. 

In  tunica  narium  pituitaria  hominum  et  mammalium  unum 
tantum  glandularum  genus,  nimirum  glandulas  muciparas  aci- 
nosas, inveni  (Fig.  II,  /*,  /).  Magnitudo  glandularum  pro  natura 
tunicae  mucosae  in  variis  locis  variat.  Ubi  enim  mucosa  magnam 
habet  crassitiem,  glandulae  etiam  numerosae  sunt,  multos  acinos 
magnos  (circ.  50)  continent,  neque  minus  ductus  excretorii  admo- 
I dum  numerosi  apparent.  Ubi  vero  mucosa  tenuissima  est,  ut  in 
posterioribus  superioribus  narium  partibus,  glandulae  sunt  raris- 
I simae,  paucos  continent  acinos  (4 — 5)  magisque  in  latitudinem 
quam  altitudinem  extenduntur.  Quod  igitur  ad  defectum  glandu- 
larum, quae  vocantur,  Bowmannianarum  in  tunica  narium  mucosa 
attinet,  cum  Seeberg  consentio.  Ductus  glandularum  excretorii 
(Fig.  II,  g)  tam  oculo  inermi  quam  vitro  lenticulari  in  locis  evi- 
denter conspiciuntur,  quorum  epithelium  derasum  est.  Foveolas 
ii  ibi  offerunt  rotundiusculas , infundibuliformes.  In  secturis  trans- 
versis mucosae  induratae  ductus  excretorios  satis  rectos  a glan- 
dula ad  tunicae  mucosae  superficiem  pergentes  vidi,  partim  nempe 
perpendiculari  partim  magis  minusve  obliqua  directione,  id  quod 
a;  Seeberg  etiam  scripsit.  Crassities  eorum,  ut  acinorum  mediae 
magnitudinis  (vid.  infra),  a superficie  usque  in  glandulam  aequa- 
bilis est,  circa  ostia  tantum  paulo  latiores  sunt.  In  veras  lacunas 
dilatatos  ductus  excretorios,  quales  Seeberg  (Tab.  I.  fig.  3 et 
4 D.)  delineavit,  nunquam  observavi.  De  modo , quo  ductus  ex- 

cretorii  dividantur,  pauca  tantum  comperi;  raro  factis  secturis 
ductuum  excretoriorum  divisiones  animadverti,  quas  icone  mea 
expressi;  plerumque  tantum  ductus  excretorios  inveni,  qui  eadem 
utentes  amplitudine,  quam  circa  ostia,  glandulam  ingrediebantur, 
deinde  inter  acinos  arcte  cingentes  evanescebant.  Ramificationes 
horum  ductuum  intra  glandulas  ipsas  nunquam  vidi.  Ductus  ex- 
cretorii eodem  epithelio  cylindraceo  brevi,  quo  acini,  vestiuntur. 

Apud  vitulum  acinorum  diametrum  0,022 — 0,033"'  par.  reperi. 
Quisque  acinus  membrana  peculiari  gaudet,  intus  epithelio  cy- 
lindraceo vestitur,  quod  multo  brevius  est  epithelio  tunicae  mu- 
cosae externae.  Utrum  vibret,  dirimere  non  potui,  quoniam  acini 
praeparatorum  recentium  neque  satis  nudari  poterant,  neque  tam 
pellucidi  erant,  ut  cilia  conspicerentur;  neque  casus  denique 
praeparata  mihi  obtulit,  sicut  narium  raninarum,  ubi  in  acinorum 
interioribus  bullas  aeriferas  alacriter  agitatas  vidi.  Incisuris  trans- 
versis per  indurata  praeparata  ductis,  cilia  partim  acido  chromico, 
partim  ipsa  sectione  et,  quae  cum  hac  conjunguntur,  contusione 
ac  distentione  destructa  esse  possunt.  Acini  inter  se  tela  con- 
junctoria  interstitiali  firmiter  connectuntur.  Mihi  quidem  imme- 
diate, i.  e.  absque  petiolo,  ductibus  excretoriis  insidere  videntur. 
Totae  glandulae,  uti  jam  adnotavi,  in  tela  conjunctoria  matura 
positae  sunt,  quae  eas  etiam  tractibus  fibrosis  circularibus  ambire 
videtur,  propriam  tamen  membranam  glandulas  involventem  non 
conformat. 

Conclusio:  Tunica  mucosa  narium  hominis  atque  mammalium 
unum  glandularum  genus  continet , nempe  glandulas  muciparas 
acinosas  simplices , quarum  acini  ductusque  excretorii  epithelio 
cylindraceo  vestiuntur . 


c ) Vasa. 

In  quaque  sectura  transversa  tunicae  pituitariae  induratae  vasa 
numerosa  transversim  discissa  conspiciuntur  et  arteriae  venaeque 
omnino  tales  apparent,  quales  Seeberg  depinxit  ac  descripsit, 
i.  e.  arteriae  aperturas  rotundiusculas  offerunt,  circa  quas  sectu- 

rae  transversae  omnium  tunicarum  arteriarum  plerumque  admodum 
perspicue  distinguuntur  (Fig.  II,  h , K)\  venae  magis  fissuras  trans- 
versas aut  substrati  rupturas  majores  vel  minores  imitantur 
(Fig.  II,  i , i , i)-  Saepe  vasorum  secturas  longitudinales  egregie 
peractas  animadverti,  in  quibus  tunicae  optime  discerni  poterant, 
addito  praecipue  acido  acetico.  Venae  propius  a superficie,  ar- 
teriae magis  in  parte  profundiore  cursum  absolvere  videntur. 
A locis  admodum  vasculosis,  ad  telam  tunicae  narium  mucosae, 
quae  ,,SchwellgewebeC6  vocatur,  pertinentibus  segmenta  obtinui 
transversa  eandem  speciem  referentia,  quam  Seeberg  (Tab.  I. 
fig.  1)  delineavit,  i.  e.  substratum  paucissimas  tantum  glandulas 
habuit,  sed  fissuris  transversis  quasi  perforatum  apparuit,  ita  ut 
totum  fere  telae  cavernosae  speciem  imitaretur.  Ansarum  e pro- 
fundis partibus  ad  superficiem  assurgentium  nunquam  vestigia 
deprehendi. 

De  nervis  tunicae  narium  mucosae  cf.  finis. 

d)  Epithelium. 

Tota  narium  mucosa,  excepta  parte  anteriore  extrema,  quae 
epithelio  stratiformi  operitur,  strato  obducitur  cellularum  epithe- 
lialium cylindricarum  vibrantium , id  quod  iterum  iterumque  et 
hominum  et  narium  recentissimarum  ovis  atque  vituli  explora- 
tiones mihi  persuaserunt.  Quum  plurima  virorum  inclytorum  dis- 
quisitiones anatomico-microscopicae  mihi  innotuissent,  iterum  atque 
iterum  dictas  tunicas  mucosas  diligentissime  examinavi,  quod  quo- 
ties feci,  toties  de  sententiae  meae  veritate  mihi  persuasi.  No- 
minatim  tunica  narium  mucosa  vituli  et  ovis  recentissima,  ubi 
motus  ciliaris  adhuc  alacerrimus  itaque  de  errore  cogitandum  non 
erat,  a me  explorata  est.  Ab  omnibus  harum  tunicarum  regioni- 
bus praeparata  desumsi,  ita  ut  parvos  cellularum  epithelialium 
numeros  acus  cataractariae  ope  a substrato  divellerem,  quo  facto 
ubique  motum  ciliarem  alacrem  in  omnibus  cellulis  animadverte- 
bam. Verum  etiam  in  naribus,  quae  reclusae  per  nychthemeron 
acido  chromico  erant  submissae  et  quarum  cellulas  epitheliales 


simili  ratione  microscopio  examinavi,  omnes  cellulas  cylindraceas 
ciliis  munitas  reperi. 

Neque  in  epithelio  cylindraceo  recente,  quod  dicta  ratione 
exploravi,  et  cujus  cellulae  ita  fuerunt  separatae,  ut  modo  tres, 
quatuor,  quinque,  sex  pluresve,  altera  juxta  alteram  posita,  ob- 
servari possent,  cellulas  cylindraceas  ciliis  carentes  et  juxta  posi- 
tas ,, cellulas  olfactorias44  ciliis  munitas,  quas  Schultze  etEcker 
descripserunt,  sive  ab  hoc  sive  ab  illo  loco  desumtae  erant, 
unquam  animadverti;  haud  magis  eas  inveni  in  cellulis  e naribus, 
per  nychthemeron  acido  chromico  submissis,  ubi  facillime  cellulae 
possunt  segregari,  depromtis.  Omnes  cellulae  juxta  positae,  quas 
vidi,  forma  utebantur  vulgari  ciliisque  erant  munitae.  Omnino 
haud  cellula  cellulam  plane  aequat  summaeque  oriuntur  fallaciae, 
si  diligentia  et  providentia  debita  negliguntur.  Quum  enim  cellulae 
cylindraceae  singulae  non  conos  plane  rotundos,  sed,  quod  in 
cellulis  epithelialibus  nasi  ranini  jam  observavi,  conos  cum  seg- 
mento transverso  elliptico  exhibeant,  ubi  axis  longus  ellipseos 
multo  longior  axi  brevi,  nucleus  autem  ovalis  est  ejusque  axis 
longitudinalis  cum  axi  longitudinali  cellulae  coit,  fieri  solet,  ut, 
si  cellulae  angulus,  i.  e.  latus  angustum,  spectetur,  longe  alia 
forma  cellularis  offerri  videatur,  quam  quae  cellularum  cylindra- 
cearum  plerumque  reperitur.  Tum  scilicet  cellula  angustissima 
apparet,  eo  tantum  loco,  ubi  nucleus  residet,  inflata,  saepe  cilia 
haud  perspicua,  multis  enim  in  casibus,  quo  loco  a cellula  se- 
jungantur, ignoratur,  quamobrem  pro  cellulae  fine  habentur.  Eo 
tantum  error  vitari  potest,  ut  in  vitrum,  quod  leviter  tantum  in- 
cumbere raultaque  aqua  natans  quasi  sustentari  debet,  pressio 
blanda  exhibeatur,  quo  facto  cellulae,  quae  spectantur,  alacriter 
circa  axin  suum  longitudinalem  volvuntur  et  modo  latum  modo 
angustum  latus  ostendunt.  Tali  ratione  cellulae,  in  quibus  alias 
cilia  detegere  non  poteram,  perspicue  cilia  sua  mihi  obtulerunt. 

Eadem  methodo  etiam  nobis  persuademus,  cellulas  omnes 
unum  modo  finem  habere  subtilem , quo  in  substratum  inserantur. 
Omnes  fines  sic  dicti  cellularum  plurifariam  divisi  artis  producta 

sistunt,  caudis  cellularum  sibi  superimpositarum  caudis  exorta. 
Plura  de  hac  re  supra,  narium  raninarum  cellulas  epitheliales 
describens,  apposui,  quare  ad  eum  locum  animos  lectorum  attendo. 
Cellulae  nasi  mammalium  aeque  ac  ranarum  tenerrimae  et  in- 
juriarum externarum  impatientes  sunt.  Brevissimo  jam  tempore 
cellulae  recentissimae  aqua  destillata  mutantur  formisque  diver- 
sissimis induuntur;  diutissime  in  humore  aqueo  integrae  servantur. 
Cellulas  recentes  semper  forma  et  magnitudine  consentientes  in- 
veni, quae  ab  eodem  loco  desumtae  erant;  modo  cellulae  cylin- 
draceae  prope  terminum,  quo  epithelium  lamellosum  incipit,  ad- 
modum breves  atque  latae,  sed  vibrantes  apparent;  posteriora 
versus  latitudo  earum  celerrime  decrescit,  longitudo  increscit. 
Longissimae  angustissimaeque  in  regione  sic  dicta  olfactoria  cer- 
nuntur. Si  cellulae  a naribus  non  amplius  recentibus  desumuntur, 
e.  gr.  ab  homine  viginti  quatuor  post  mortem  horas,  forma  prin- 
cipalis cellularum  cylindracearum  multifariam  mutata  et  modificata 
reperitur,  id  quod  icon  probat  (Fig.  III).  Nominatim  nucleus, 
qui  modo  alte  assurgit,  modo  deorsum  adigitur,  imo,  ut  saepius 
observavi,  in  infimum  fere  caudae  finem  detruditur,  diversissimas 
cellularum  formas  efficit. 

Similes  mutationes  brevi  acidi  chromici  efficacitate  profe- 
runtur, quippe  quod  contenta  (haud  dubie  aquam)  per  exosmosin 
e cellulis  extrahere  videatur.  Inprimis  hoc  observatur,  si  solu- 
tiones acidi  chromici  fortiores  adhibentur,  aut  si  cellulae  solu- 
tionibus dilutis  diutius  submittuntur,  ubi  corrugantur  et  longitudine 
increscere  videntur. 

Nodosas  caudarum  intumescentias  nunquam  deprehendi;  quod 
his  simile  videbatur,  arte  productum  erat,  quia  partim  iis  in  locis, 
ubi  caudarum  divisio,  quae  videtur,  locum  habet,  cauda  etiam 
latior  apparet,  partim  caudae  pariter  atque  cellulae  aliquanto 
taeniodes  trochleae  instar  circa  axin  suum  longitudinalem  tortae 
sunt  et  varicositates  simulant  (Fig.  III,  f).  Denique  nucleus 
etiam  deorsum  motus  intumescentiam  caudae  imitari  potest. 

Unam  tantum  cellularum  formam  observavi,  quae  veram  de- 

viationem  a reliquis  cellulis  obtulit.  Cellulae  enim  erant  peram- 
plae contentis  grossiuscule  granulatis  ad  imum  usque  impletae, 
quae  aqua  protinus  delebantur  et  contenta  cum  nueleo  edebant; 
idcirco  rarius  mihi  contigit,  ut  earum  cilia  animadverterem.  Non- 
nunquam  clavatam  inflationem,  finem  coecum  vel  aperturam  scy- 
phoideam  habent  (Fig.  III,  h ).  Ecker  in  secunda  commen- 

tatione eas  descripsit  atque  delineavit. 

Ut  suspicioni  occurram,  hanc  formam  pro  singulari  cellula- 
rum epithelialium  genere  a me  haberi,  disertis  verbis  adnoto, 
inter  cellulas  adeo  recentes  transitionis  gradus  omnes  a forma 
inde  communi  ad  hanc  numerosos  inveniri,  eamque  in  omnibus 
tunicis  mucosis  epithelio  cylindrico  instructis  occurrere. 

Denique  omittendum  non  est,  narium  tunicam  mucosam  ho- 
minum atque  mammalium  epithelio  cylindraceo  stratiformi  destitui . 
Hoc  primum  mihi  persuaserunt  secturae  transversae  tunicarum 
mucosarum,  quae  per  dies  14  acidi  chromici  solutioni  (1  : 1000) 
submissae  induruerant.  Omnes  ibi  cellulas  a facie  libera  usque 
ad  substrati  superficiem  descendere  et  in  eam  inseri  expertus 
sum.  Acidi  quidem  chromici  vi  cellulae  partim  sunt  mutatae, 
corrugatae,  nuclei  vel  sursum  vel  deorsum  adacti,  quo  fit,  ut  in 
locis  crassioribus  epithelii  stratiformis  species  oriatur;  siti  sunt 
in  sinubus,  qui  ipsorum  dislocatione,  ut  videtur,  exorti  sunt. 
Prae  omnibus  in  basi  epithelii,  ubi  fines  ejus  in  substratum  in- 
seruntur, cellulae  breves  rotundiusculae  aut  oblongae  non  inve- 
niuntur; tum  demum,  quum  acidum  chromicum  diutius  efficacita- 
tem exseruit,  in  secturis  tunicae  mucosae  transversis  circa  cel- 
larum epithelialium  basin  rotundiusculae  cellulae  reperiuntur,  quae 
evidentissimae  apparent,  ubi  cellulae  longiores  direptae  sunt. 
Qua  ratione  hdc  artis  productum  oriatur,  supra  exposui,  ubi  de 
naso  ranino  verba  feci.  In  plicis  tunicae  narium  mucosae  recentis 
nihil  epithelii  cylindracei  stratiformis  animadvertitur.  Manifestius 
stratura  simplex  epithelii  in  fasciculis  cellularibus  a substrato 
plane  diductis  tunicarum  mucosarum  aut  recentium  aut  acido 
chromico  per  nychthemeron  submissarum  animadvertitur;  inter 

ejusmodi  cellularum  caudas  nulla  cellularum  rotundarum  vestigia 
observantur. 

Ut  de  communibus  epithelii  rationibus  hucusque  enucleatis 
mihi  certius  persuaderem , tunicam  mucosam  tracheae  bovis  (et 
recentem  et  acido  chromico  tractatam)  eodem  modo  ac  alias 
membranas  mucosas  examinavi  et  easdem  ubique  rationes  inveni. 

Conclusio:  Tota  tunica  mucosa  navium  hominis  et  mamma- 
lium, excepta  parte  infima,  epithelii  stratiformis  cellulas  gerente , 
epithelio  cylindraceo  vibratorio  obtegitur. 

Epithelium  cylindraceum  non  stratiforme  est , sed  simplex ; 
quaeque  cellula  a libera  tunicae  mucosae  superficie  usque  ad 
substratum  porrigitur. 

Nusquam  varia  cellularum  genera  juxta  posita  deprehen- 
duntur ; unum  tantum  cellularum  epithelialium  genus  exstat , quae 
figuram  conicam  in  longum  porrectam , secturam  transversam 
ellipticam  exhibent  et  intus  nucleo  instructae  sunt. 

Omnes  cellularum  epithelialium  processus  simplices  sunt , nec 
unquam  veras  varicositates  prae  se  ferunt. 

De  nervis  tunicae  narium  mucosae. 

Observationes  ampliores  et  accuratiores  hac  de  re  instituere 
non  potui,  hoc  autem  vidi,  n.  olfactorii  fibras  tunicam  mucosam 
ingredi,  per  eam  ramificari,  per  anastomoses  suas  rete  cum  multis 
laqueis  fingere  tandemque  magis  atque  magis  in  fibrillas  tenuis- 
simas secedentes  ad  tunicae  mucosae  superficiem  proficisci.  De 
modo,  quo  fibrae  terminentur,  non  plus  certi  quam  alii  scrutato- 
res apponere  possum.  Opportunitas  quidem  mihi  offerebatur, 
fibrarum  n.  olfactorii  texturam  a reliquorum  nervorum  cerebro- 
spinalium fabrica  differentem  observandi , disquisitiones  autem 
accuratiores  non  institui. 

SUPPLEMENTUM. 


Absoluto  hoc  opusculo,  plures  mihi  innotuerunt  commenta- 
tiones, quae  partirn  eandem  partim  similes  materias  tractandas 
sibi  sumserant. 

Primum  huc  pertinet  commentatio  B.  Gastaldi  de  nervi  ol- 
factorii terminationibus1).  Quamque  cellularum  epithelialium  vi- 
brantium tunicae  mucosae  nasi  ranini,  quae  hucusque  cellulae 
simplices  habebantur,  e tribus  constare  dicit  partibus:  cellula 
nempe  cylindrica  brevi,  crassa,  vibrante,  cum  nucleo;  media  parte 
(cono)  parvo  nucleo  instructa;  processu  longo  filiformi,  qui  in 
stratum  superius  substrati  tunicae  mucosae,  e cellulis  rotundis 
consistens,  alte  penetrat  ibique  cum  his  cellulis  — bipolaribus 
cellulis  gangliosis  — conjungitur.  In  tunicae  mucosae  narium 
substrato  praeter  epithelium  atque  conos  stratum  illud  gangliosum 
discernit,  deinde  stratum  folliculorum  glandularum  mucipararum, 
denique  proxime  a cartilagine  stratum  fibrarum  nervearum  cum 
interposito  pigmento. 

Ratione  hujus  commentationis  habita,  disquisitiones  meas  re- 
petii, nova  autem  haud  inveni,  quare  eadem,  quae  supra  scripsi, 
adhuc  profiteor.  Minime  id  impetrare  potui,  ut  identitatem  cor- 
pusculorum telae  conjunctivae  rotundiusculorum  et  sphaerarum 
gangliosarum , porro  telae  conjunctoriae  striatae  et  fibrarum  ner- 
vearum comprobarem.  Saepe  vero  cellulas  conspexi  cylindricas, 
quae  cellulas  cylindraceas  a Gastaldi  descriptas  cum  conis  et 
processibus  imitabantur,  nam  et  ipsae  divisae  esse  videbantur. 
Repetitis  autem  vicibus  mihi  persuasi,  talem  speciem  aut  fallacia 
optica  aut  arte  esse  productam. 


x)  Nuove  ricerche  sovra  la  terminazione  dei  nervo  olfattorio.  — Mem  op* 
provata  per  la  stampa  nei  Vol.  Accad.  nell’  adnunza  dei  29  giugno  1856. 

Jam  mentionem  faciam  disquisitionum  a Dr.  Th.  Billroth1) 
factarum,  quae  quanquam  ad  nares  haud  pertinentes,  si  confir- 
mentur, sententiis  a me  impugnatis  magnam  dignitatem  conciliare 
poterunt.  Billroth  nempe  in  papillis  linguae  raninae  fibrarum 
nervearum  et  muscularium  terminationes  in  cellulas  fibrosas,  telae 
conjunctivae  naturam  probabiliter  habentes,  observavit,  quae  cel- 
lulae fibrosae  per  processus  cum  cellulis  vibratoriis  superficiei 
linguae  intime  cohaerent.  Mihi  hucusque  non  contigit,  ut  prae- 
parata impetrarem,  e quibus  de  rerum  illarum  probabilitate  aut 
improbabilitate  judicare  possem,  quare  milii  proposui,  in  posterum 
certiora  eruere  et  evulgare. 

Denique  111.  Virchow  de  novo  Gerlachii  invento,  quo  om- 
nia elementa  cellulosa  solutione  carmini  in  liquore  ammon.  caustici 
rubro  colore  tingi  confirmatur,  benignissime  certiorem  me  red- 
didit; idem  mecum  communicavit,  quae  Gerlach  illius  solutionis 
ope  in  epithelio  cerebri  ciliari  observavit,  etenim  longum  cellu- 
larum epithelialium  processum  in  substratum  alte  porrigi  vidit. 

Hanc  quoque  observationem  quominus  repeterem,  debita  prae- 
parata me  impediverunt,  acidum  enim  chronicum  non  satis  effi- 
cacitatis praestiterat.  Itaque  bac  etiam  de  re  judicium  meum 
suspendo.  Methodum  vero,  cellulas  rubro  colore  tingendi  apud 
alia  praepata  narium,  a rana  mammalibusque  desumta,  optimo 
cum  sucessu  adhibui,  nam  omnia  elementa  cellulosa  (epithelium, 
corpuscula  telae  conjunctivae,  fibrae  musculares  laeves  vasorum) 
egregie  colorabantur;  nunquam  autem  de  cellularum  epithelialium 
processibus  in  strata  conjunctoria  substrati  penetrantibus  persua- 
dere mihi  potui. 

x)  Ueber  die  Epithelialzellen  und  die  Endigungen  der  Muskeln  und  Nerven- 
fasern  in  der  Zunge.  — In  Goschens  „Deutscher  Klinik“  1857.  No.  21. 


EXPLICATIO  TABULAE. 


Fig.  I. 

Sectura  transversa  per  nasum  raninum,  150  amplificata.  Utriusque  na- 
rium cavitatis  altera  modo  obiter  notata,  alterius  autem  magna  pars  cum 
tunica  mucosa  vestiente  delineata  est. 

A . Alterutrum  narium  cavum  sine  tunica  mucosa. 

B.  Septum  narium  cartilagineum. 

C.  Cartilaginea  ) . 

' pars  lacunans  narium. 

C'  et  D’ . Pars  cartilaginea  et  ossea  fundi  narium. 

E.  Alterum  narium  cavum,  tunica  mucosa  vestitura. 

a.  Epithelium  cylindraceum.  b.  Cilia  ejusdem,  c.  Tela  conjunctiva 
immatura  cum  rotundiusculis  telae  conjunctoriae  corpusculis. 
d . Tela  conjunctiva  matura,  e , e.  Pigmentum,  f.  Ductus  excre- 
torius glandularum  mucosarum.  $f,  g.  Acini  glandularum  muco- 
sarum. A,  h.  Folliculi  clausi,  figura  clavata  induti.  h\  Eorundem 
figura  normalis,  i.  Sectura  transversa  nervorum,  k.  Sectura  trans- 
versa arteriae.  I.  Sectura  transversa  venae. 

Fig,  II. 

Sectura  transversa,  per  tunicae  mucosae  septi  narium  humanarum 
superioris  particulam  ducta,  150  amplificata. 

b.  Epithelium  cylindraceum;  cura  a.  cilia  ejus.  c.  Limbus  vitreae 
pelluciditatis  inter  epithelium  et  substratum,  d.  Telae  conjunctoriae  im- 
maturae stratum,  e.  Telae  conjunctivae  maturae  stratum.  /*,/*.  Glan- 
dulae mucosae  cum  acinis  suis.  g.  Ductus  glandularum  mucosarum  ex- 
cretorius. g'.  Pars  talis  ductus  superior,  h,  h.  h . Secturae  transversae 
arteriarum,  i.i.i.  Secturae  transversae  venarum,  k.  Sectura  transversa  nervi. 

Fig,  III. 

Cellulae  epitheliales  tunicae  narium  mucosae  humanae,  acido  chro- 
mico  per  48  horas  submissae;  300  amplificatae. 

a et  b.  Cellulae  ad  normam  formatae,  a.  inde  a lato,  b.  inde  ab 
angusto  latere  spectatae,  c.  Cellulae  acido  chromico  mutatae,  d.  Cel- 
lulae plurifariam,  ut  videtur,  caudatae,  f.  Cellula  spirae  modo  circa 
axin  longitudinalem  torta,  g.  Cellulae  regressivo  processui  obnoxiae. 


D.  Ossea 


VITA 


Henricus  Fridericus  Hoyer,  fidei  addictus  evang.  natus  sum 
Inowraclaviae  die  26  M.  Aprilis  A.  1834  patre  Ferdinando,  pharma- 
copola, matre  Helena  de  gente  v.  Trzcinska,  quam  mihi  vixdum  nato 
morte  abreptam  lugeo.  Primis  litterarum  rudimentis  in  patria  urbe  im- 
butus anno  aetatis  decimo  gymnasium  Brombergense  adii,  quod  adhuc 
directore  clar.  Deinhardt  floret.  Impetrato  maturitatis  testimonio,  tem- 
pore autumnali  a.  1853  almam  Viadrinam  petii,  ubi  111.  Abegg,  t.  t. 
rector  magnificus,  civibus  academicis,  III.  Benedict,  t.  t.  decanus  medi- 
corum ordinis,  medicinae  studiosis  me  adscripserunt.  Autumno  anni 
superioris  ad  Fridericam  Guilelmam  me  contuli  ibique  ab  111.  Trende- 
lenburg,  rect.  magnifico,  inter  cives  academicos,  ab  111.  Ehrenberg, 
gratiosi  med.  ord.  decano  spectabili,  inter  medicinae  studiosos  receptus  sum. 

Scholis  academicis  per  octo  semestria  hisce  interfui:  Exp.  Aubert 
de  variis  physiologiae  capitibus;  111.  Barkow  de  anatomia  corporis  hu- 
mani, de  anatomia  comparativa,  de  historia  foetus,  de  sectionibus  foren- 
sibus; ejusdem  demonstrationibus  in  museo  zootom.  interfui;  111.  Betsch- 
ler  de  arte  obstetricia,  de  operationibus  obstetriciis;  Exp.  Burchard 
de  morbis  infantium,  adnexo  cursu  vaccinatorio,  de  diagnosi  obstetricia; 
111.  Braniss  de  logice  et  psychologia;  111.  Gasper  de  medicina  forensi; 
Cei.  Du flos  de  chemia  analytica;  111.  Frerichs  de  pathologia  ac  the- 
rapia generali  ac  speciali;  111.  Glocker  de  mineralogia;  III.  Goeppert 
de  botanice  universali,  de  anatomia  et  physiologia  plantarum,  adfui  quoque 
demonstrationibus  in  horto  botanico  et  excursionibus  botanicis;  111.  Gra- 
venhorst  de  zoologia;  Exp.  Grosser  de  osteologia  et  syndesmologia; 
111.  Henschel  de  encyclopaedia  et  hodegetice  medica,  de  semiotice;  111. 
Kirchhoff  de  physice  experimentali;  111.  Loewig  de  chemia  experimentali 
atque  organica;  111.  Middeldorpf  de  chirurgia  generali  et  speciali,  de 
operationibus  chirurgicis,  de  morbis  cutis,  de  fracturis  et  luxationibus; 
111.  J.  Mueller  de  physiologia,  de  generatione;  Beat.  Nega  de  materia 

medica,  de  arte  formulas  medicas  concinnandi;  Exp.  Neumann  de  morbis 
psychicis;  111.  Reichert  de  physiologia,  de  generatione,  de  historia 
foetus,  de  anatoraia  et  physiologia  cerebri  ac  medullae  spinalis,  de  ana- 
tomia  microscopica ; Exp.  Reymann  de  morbis  syphiliticis;  Cei.  Ruehle 
de  auscultatione  et  percussione;  Exp.  Scharenberg  de  mineralogia  et 
crystallographia ; Exp.  Se  i dei  de  arte  formulas  medicas  concinnandi; 
111.  Virchow  de  demonstrationibus  pathologico -anatomicis,  de  morbis 
ossium. 

In  exercitationibus  anatomicis  et  zootomicis  III.  Barkow;  in  exer- 
citationibus physiologicis  et  microscopicis  111.  Reichert;  in  exercitat, 
pathologico-microscopicis  111.  Virchow;  in  clinico  medico  111.  Frerichs, 
III.  Schoenlein,  Exp.  Ebert;  in  clinico  chirurgico  111.  Middeldorpf 
et  111.  Langenbeck;  in  clinico  syphilitico  Exp.  v.  Baerensprung;  in 
clinico  obstetricio  111.  Betschler  et  111.  Busch  duces  mihi  fuerunt  bene- 
volentissimi et  excellentissimi. 

Quibus  omnibus  viris  111.  Cei.  Exp.  ex  intimo  animo  gratias  habeo 
quam  maximas. 

Jam  vero  tentaminibus,  tara  philosophico  quam  medico,  nec  minus 
examine  rigoroso  coram  gratioso  Medicorum  ordine  rite  superatis,  spero 
fore,  ut  dissertatione  thesibusque  rite  defensis  summi  in  medicina  et 
chirurgia  honores  in  me  conferantur. 


THESES. 

1.  Ovi  avium  et  amphibiorum  squamatorum  vitellum  ovo  aliorum 
animalium  primitivo  aequiparandum,  ergo  pro  cellula  est  ha- 
bendum. 

2.  Bilis  partes  constitutivae  non  praeformatae  in  sanguine  ad  hepar 
devecto  exstant,  sed  in  cellulis  demum  hepaticis  formantur. 

3.  Dyscrasiae  sanguinis  acutae  remedia  specifica  haud  innotuerunt. 

4.  Neoplasmatum  pathologicorum  indoles  morphologica  indole  par- 
tium, in  quibus  orta  sunt,  constituitur. 

5.  Methodus  certissima  atque  aptissima,  partum  praematurum  arti- 
ficialem administrandi,  in  velamentorum  ovi  punctione  cernitur. 


